ΓΡΑΠΤΗ ΕΡΩΤΗΣΗ E-3449/98

υποβολή: Amedeo Amadeo (NI) προς την Επιτροπή

(24 Νοεμβρίου 1998)

Θέμα: Ευρωπαϊκή κλωστοϋφαντουργία

Αναφορικά με την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή Περιφερειών με τίτλο σχέδιο δράσης για την ανταγωνιστικότητα της ευρωπαϊκής κλωστοϋφαντουργίας και της βιομηχανίας ένδυσης (εγγρ. COM(97)474 τελ.), ζητείται να αποδοθούν στο σχέδιο δράσης σημαντικοί πόροι (πιλοτικά προγράμματα, συγκριτική ανάλυση) προκειμένου να ενθαρρυνθεί η συνεργασία μεταξύ των επιχειρήσεων: συλλογικές ενέργειες προώθησης έναντι των τρίτων χωρών; δημιουργία μέσω της ανταλλαγής ηλεκτρονικών στοιχείων, συστημάτων που θα εξασφαλίζουν ταχεία ανταπόκριση και θα εμπλέκουν τις ΜΜΕπ, τη βιοτεχνία, τους υπεργολάβους και την εξειδικευμένη διανομή; την ενίσχυση του μέσου JEV για τις επιχειρήσεις και τέλος τη σύνδεση με το δίκτυο ειδικευμένων επιμορφωτικών ινστιτούτων από κοινού με τους παράγοντες του κλάδου.

Κοινή απάντηση

του κ. Bangemann εξ ονόματος της Επιτροπής

στις γραπτές ερωτήσεις E-3421/98, E-3447/98, E-3448/98 και E-3449/98

(13 Ιανουαρίου 1999)

Η στρατηγική που χαράσσεται με την ανακοίνωση της Επιτροπής σχετικά με σχέδιο δράσεως για την ανταγωνιστικότητα του κλάδου των κλωστοϋφαντουργικών και της ένδυσης εγγράφεται στο οριζόντιο πλαίσιο της βιομηχανικής πολιτικής. Στο πλαίσιο αυτό, η Επιτροπή βρίσκεται στην τελική επεξεργασία ενός προγράμματος που θα έχει ως κύριο στόχο τον καθορισμό των συγκεκριμένων δράσεων που μπορούν να στηρίξουν τις πρωτοβουλίες των οικονομικών συντελεστών του κλάδου των κλωστοϋφαντουργικών και της ένδυσης και που μπορούν να ενθαρρύνουν την καλύτερη αξιοποίηση των δυνατοτήτων που παρέχονται από τα διαρθρωτικά ταμεία, τα προγράμματα έρευνας και ανάπτυξης (ΕΑ) και τα προγράμματα που προορίζονται για τις μικρές και μεσαίες επιχειρήσεις (ΜΜΕ).

Σημαντικό τμήμα του μελλοντικού προγράμματος - πλαισίου Ε& Α που προτείνεται από την Επιτροπή, είναι αφιερωμένο στην στήριξη της καινοτομίας χάρις στις ερευνητικές προσπάθειες, ιδίως όσον αφορά τις νέες μεθόδους εργασίας, το ηλεκτρονικό εμπόριο και την χρήση των πολυμέσων (34 % των πόρων). Το τμήμα που αφορά την στρατηγικής σημασίας δράση "καινοτόμα βιομηχανικά προϊόντα, διαδικασίες και οργάνωση" θα απορροφήσει το 4 % περίπου του προϋπολογισμού του προγράμματος - πλαισίου. Αφετέρου, η Επιτροπή επεσήμανε ότι το 10 % του προϋπολογισμού του προγράμματος - πλαισίου θα διατεθεί στις ΜΜΕ. Στο πλαίσιο του προγράμματος δράσης, η Επιτροπή, σε συνεργασία με τους οικονομικούς συντελεστές, καθόρισε σειρά έργων που μπορούν να χρηματοδοτηθούν από το μελλοντικό πρόγραμμα - πλαίσιο.

Η Επιτροπή παρακολουθεί προσεκτικά την εξέλιξη της οικονομικής κατάστασης των χωρών της νοτιανατολικής Ασίας. Η αγορά αυτή εθεωρείτο από τον κλάδο ως πολλά υποσχόμενη για τα κλωστοϋφαντουργικά προϊόντα και τα προϊόντα ενδύσεως, γεγονός που καταδεικνύεται από την αύξηση του ειδικού βάρους της στο εξωτερικό εμπόριο των ευρωπαϊκών κλωστοϋφαντουργικών προϊόντων και προϊόντων ενδύσεως. Σύμφωνα με τις αναλύσεις της Επιτροπής, η κρίση στην Ασία θα επηρεάσει το εξωτερικό εμπόριο των εν λόγω προϊόντων, ιδίως στα προϊόντα των υψηλότερων και μεσαίων βαθμίδων. Λόγω των δημοσιονομικών περιορισμών, η Επιτροπή δεν προτίθεται να εκπονήσει μελέτη στον τομέα αυτόν, πλην όμως παρακολουθεί στενά τις εξελίξεις.

Το προταθέν από την Επιτροπή πρόγραμμα δράσεως επέτρεψε τον καθορισμό ορισμένων τομέων προτεραιότητας που θα έπρεπε να αποτελέσουν τους τομείς δράσεως των εμπλεκόμενων στον κλάδο μερών, δηλ. των επιχειρήσεων, των επαγγελματικών ενώσεων και των συνδικάτων, καθώς και των εθνικών και κοινοτικών αρχών. Στο πλαίσιο του διαλόγου με τους κοινωνικούς εταίρους του κλάδου, η Επιτροπή κατέληξε στο συμπέρασμα ότι οι μελετώμενες πρωτοβουλίες ενδέχεται να στηριχθούν χρηματοδοτικά στο πλαίσιο των υφιστάμενων χρηματοδοτικών προγραμμάτων και μέσων, συμπεριλαμβανομένων των πρωτοβουλιών του Ευρωπαϊκού Συμβουλίου του Λουξεμβούργου, του Νοεμβρίου του 1997.